ยืนยัน ดูแลความปลอดภัยพระภิกษุ 3 จังหวัดชายแดนใต้เต็มที่ ไม่ห้ามปฏิบัติกิจของสงฆ์
รัฐมนตรีประจำสำนักนายกรัฐมนตรี ยืนยัน ดูแลความปลอดภัยพระภิกษุ ในพื้นที่ 3 จังหวัดชายแดนภาคใต้อย่างเต็มที่ ไม่ห้ามพระสงฆ์ปฏิบัติศาสนกิจ โดยให้ฝ่ายความมั่นคงดูแลนายสุวพันธ์ ตันยุวรรธนะ รัฐมนตรีประจำสำนักนายกรัฐมนตรี ในฐานะที่กำกับดูแลสำนักพระพุทธศาสนาแห่งชาติ เปิดเผยว่า การประชุมเร่งด่วนเพื่อติดตามสถานการณ์และกำหนดมาตรการเพิ่มเติมในการดูแลคณะสงฆ์ใน 3 จังหวัดชายแดนใต้ กรณีที่มีผู้ก่อเหตุความรุนแรงในพื้นที่ ยิงถล่มพระสงฆ์วัดรัตนานุภาพ อำเภอสุไหงปาดี จังหวัดนราธิวาส จนเจ้าอาวาสและพระลูกวัดมรณภาพและบาดเจ็บนั้น มุ่งเน้นการดูแลคณะสงฆ์และวัด เช่น เสนาอาสนะ สถานที่ประกอบศาสนกิจของวัด หรือสำนักสงฆ์ กุฏิที่พักของพระสงฆ์ ให้มีความปลอดภัย มีรั้วรอบขอบชิดที่มั่นคงแข็งแรง โดยสำนักงานพระพุทธศาสนาจะได้จัดสรรงบประมาณไปดำเนินการซ่อมแซมบูรณะในส่วนนี้ รวมถึงดูแลสิ่งที่ขาดตกบกพร่อง และสิ่งที่ขาดแคลนของคณะสงฆ์ทั้งนี้ไม่ได้ห้ามพระสงฆ์ปฏิบัติกิจต่างๆ ยังสามารถปฏิบัติได้ตามพระวินัยปกติ แต่ในบางพื้นที่หากมีความเสี่ยง ให้ประสานขอคำแนะนำจากฝ่ายความมั่นคงในการดูแลความปลอดภัย ส่วนประเด็นข่าวลือต่างๆ ที่อาจส่งผลกระทบต่อความรู้สึกของประชาชนในพื้นที่นั้น ถือเป็นหน้าที่ของส่วนราชการทั้งส่วนกลางและส่วนภูมิภาคในการทำความเข้าใจกับประชาชน ตลอดจนมีมาตรการรักษาความปลอดภัยและการป้องกันการก่อเหตุรุนแรงอย่างเต็มที่ขณะที่การดูแลงานศพของพระสงฆ์ให้เป็นไปด้วยความเรียบร้อย เป็นไปอย่างสมเกียรติโดยทางสำนักพระพุทธศาสนาได้เข้าไปร่วมปฏิบัติเพื่อให้เหมาะสมและให้เรียบร้อย รวมทั้งดูแลพระที่ได้รับบาดเจ็บ ซึ่งรักษาตัวอยู่ที่โรงพยาบาลอย่างเต็มที่